**ELŐTERJESZTÉS**

**A Gazdasági és Városstratégiai Bizottság 2016. december 12-i ülésére**

**Javaslat a Szent László Király u. 6. szám alatti ingatlanon bázisállomás létesítésére**

Tájékoztatom a Tisztelt Bizottságot, hogy a DIGI Távközlési és Szolgáltató Kft. (1134 Budapest, Váci út 35. cégjegyzékszám:01-09-667975) azzal a kéréssel fordult hozzám, hogy az önkormányzat biztosítson az 5487/28 hrsz.-on fekvő, volt Epcos területen található kéményre bázisállomás telepítésének lehetőségét. A Kft. 6 db 1,4 méteres rádióantennát, 3 db 0,3 méteres mikróantennát, 1 db kiszolgáló berendezést kíván telepíteni, melyhez a szükséges terület (mintegy 15 m2) bérbevételét kezdeményezte.

A volt EPCOS területének fejlesztésére a TOP pályázat keretében kerül sor, azonban a tervezett telekmegosztás alapján a szóban forgó épület kívül esik a fejlesztendő területen, így bérbeadás útján történő hasznosításának emiatt elvileg akadálya nincs.

Az ingatlan kezelője a SZOVA Zrt. kezelői állásfoglalásában az alábbi kikötéseket, megállapításokat tette:

* Az ingatlan területén, a 15. sz. épület tetőfelületén jelenleg a Telenor Magyarország Zrt. bázisállomást üzemeltet. A bérleti szerződésük alapján hozzájárulásukat kell kérni újabb bázisállomás létesítése előtt.
* Az állomás működéséhez szükséges energiavételezéshez főmérő kiépítése a kivitelező feladata.
* A kivitelezés kizárólag saját költségen végezhető.
* A kivitelezés során az épületen, kéményen esetlegesen okozott károkat a kivitelezőnek saját költségének helyre kell állítani.
* A terület fejlesztése keretében még nem eldöntött, hogy a központi kazánház és a hozzá tartozó kémény mikor kerül elbontásra. Ezért a bérleti szerződést határozatlan időre, 6 hónapos felmondási idővel, vagy határozott időre, de legfeljebb a kémény fennmaradásáig szólóan célszerű megkötni.

A DIGI Kft. ajánlatában a bázisállomáshoz szükséges területért 1.000.000.-FT + Áfa/év, azaz bruttó 1.270.000.- Ft/év összegű bérleti díjat jelölt meg. A SZOVA Zrt. szakértője a bérleti díjat a piaci árnak megfelelőnek minősítette.

Tájékoztatom a Tisztelt Bizottságot arról, a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § (2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész, ingóság egyszeri és további előjogot nem biztosító, 1 évet meghaladó vagy határozatlan időre szóló használatba, bérbe adásáról illetve bérbe vételéről.

A fentiekre tekintettel a Szent László kir. u. 6. szám alatti ingatlan 15. számú épületén mintegy 15 m2 területű ingatlanrészt bérbeadását javasolom a kezelői állásfoglalás alapján határozatlan időre, 6 hónapos felmondási idő kikötésével.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2016. december 8.**

**/: Dr. Puskás Tivadar :/**

**Határozati javaslat**

**…./2016. (XII.12.) GVB határozat**

A Gazdasági és Városstratégiai Bizottság az Önkormányzat vagyonáról szóló 40/2014. (XII.23.) önkormányzati rendelet 16. § (2) bekezdésében foglaltak szerint hozzájárul ahhoz, hogy a SZOVA Szombathelyi Vagyonhasznosító és Városgazdálkodási Zrt. - mint a Szombathely Megyei Jogú Város Önkormányzata kizárólagos tulajdonában álló ingatlan vagyonkezelője – a szombathelyi 5487/28 hrsz.-ú, volt EPCOS terület 15. számú épületén mintegy 15 m2 területű ingatlanrészt a DIGI Távközlési és Szolgáltató Kft. részére határozatlan időtartamra bérbe adjon. A bérleti díj mértéke 1.000.000.- Ft + Áfa/év.

A Bizottság felkéri a SZOVA Zrt. képviselőjét, hogy a bérleti szerződést a bizottság döntésének és a Zrt. kezelői állásfoglalásának megfelelően kösse meg.

**Felelős**: Lendvai Ferenc, a Bizottság elnöke

Molnár Miklós alpolgármester

Dr. Károlyi Ákos jegyző

(végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:** 2017. január 31.